Metro betwis R20 miljoen vir ontsouting | Netwerk24
Ronald Lamola, minister van justisie, kies nie kant deur die FeesMustFall-veroordeelde Kanya Cekeshe by te staan in sy aansoek tot presidensiële kwytskelding nie, sê Chrispin Phiri, Lamola se woordvoerder.
Harold Bloom, die langasem-literator wat die afgelope week op 89 sy laaste asem uitgeblaas het, sou hom min gesteur het aan kritiese besinnings oor sy nalatenskap. Hy was gruwelik geringskattend oor feministe, Marxiste, politiek-korrektes...
Metro betwis R20 miljoen vir ontsouting
Deur Malherbe Nienaber 16 April 2019 06:46
Die Kaapstadse metroraad betwis dit dat hy meer as R20 miljoen skuld aan 'n diensverskaffer wat die tydelike ontsoutingsaanleg in die V&A Waterfront gebou en bedryf het.
Die V&A Waterfront in Kaapstad, met Tafelberg in die agtergrond. Foto: Getty Images
Getty ImagesFoto: Getty Images
Daar is 'n "paar dispute" oor die bedrae waarvoor Quality Filtration Systems (QFS) fakture uitgereik het, het Xanthea Limberg, burgemeesterskomiteelid vir water en vullisdienste, Maandag gesê. "Die metroraad is bereid om die bedrae wat ons ingenieur goedgekeur het, te betaal."
Dit volg nadat QSF Vrydag bekendgemaak het dat hy die metroraad vir "kontrakbreuk" gaan dagvaar.
Herman Smit, bedryfsdirekteur van QSF, sê die kontrak vir een van die stad se drie tydelike ontsoutingsaanlegte is in Januarie 2018 toegestaan en QSF het die installasie van die aanleg gedeeltelik befonds.
"Ons dagvaar die metroraad omdat hy nie die betalings volgens die kontrak gedoen het nie. Die kontrak se aanvanklike waarde was R53 miljoen, waarvan slegs R1,7 miljoen betaal is. Tot op datum word ons meer as R20 miljoen geskuld."
Smit sê van die dispute oor die betaling van die kontrak
bly onopgelos en die hooggeregshof is genader om seker te maak dat die metroraad vir bemiddeling sou vergader.
"Ons was vyf dae in bemiddeling met vyf prokureurs en een advokaat en kon geen oplossing vind nie.
"Bemiddeling het op 8 April geëindig en die metroraad kon geen geldige rede vir niebetaling verskaf nie." Dié bemiddeling het die metroraad glo R3 miljoen uit die sak gejaag, volgens QFS.
Xanthea Limberg, burgemeesterskomiteelid vir water en vullisdienste. Foto: Jaco Marais
Limberg sê die metroraad sal eers kan bepaal of hy die hofaansoek sal betwis as hy die hofdokumente onder oë gehad het.
Sy hou ook vol dat daar geen bemiddelingsverslag is wat die metroraad van publikasie weerhou nie.
"Die verrigtinge van die bemiddeling word onderwerp aan 'n vertroulikheidsooreenkoms waartoe albei ingestem het."
Volgens QFS is meer as 181 000 kiloliter water van die vereiste gehalte deur die aanleg aan die waternetwerk gelewer en is dit teen 'n aangepaste prys aan inwoners verkoop.
"Die metroraad sê nou dat die water wat hy teen 'n premietarief verkoop het, nie aan die spesifikasies voldoen het nie."
QFS het op 31 Oktober 2018 'n dringende interdik bekom om die metroraad te dwing om met bemiddeling voort te gaan.